Northug: «Jeg har en ekkel følelse av at VIF vinner»
- Vålerenga blir den tøffeste utfordrende. Jeg har en ekkel følelse av at de vinner, sier Northug, som har fått med seg landslagsspiller Vadim Demidovs utspill om at han vurdere å flytte hjem til Norge for å komme nærmere kjæresten Christina Vukicevic. Da er Vålerenga det mest opplagte alternativet. - Jeg liker ikke at Demidov kanskje skal dit og hjelpe til i forsvar. Han var bra for oss i Rosenborg, sier Northug til VG. Forrige sesong skilte det bare to poeng mellom lagene - i Rosenborgs favør. VG har tippet Vålerenga på andreplass denne sesongen, mens RBK tippes utenfor pallen (4.plass) for første gang siden 1985. APP:Test VGs nye sportsapp her! Northug håper Rosenborg klarer å heve seg fra fjoråret, hvor de til tross for tredjeplass bare vant 14 av 30 kamper. - Sist gang de hadde en dårlig sesong, reiste de kjerringa alvorlig året etter. Det tror jeg de gjør denne gangen også. Den siste treningskampen var ikke overbevisende, men jeg har alltid troen og mener de bør være det ledende laget i norsk fotball.Samtidig roser skikongen Ole Gunnar Solskjærs jobb med Molde. - Jeg syntes jeg det var spennende at Solskjær kom til Molde i fjor, og kan ikke få sagt hvor imponert jeg er over at han tok seriegull i sin første sesong. Det trodde jeg ikke var mulig, men han klarte det. Samtidig, om han klarer å gjøre det igjen, blir jeg enda mer imponert. Men Solskjær er Solskjær, han er en undermann, han kan klare det.Og skal man tro spillerne i eliteserien vil Northug bli enda mer imponert over Solskjær etter årets sesong. VG har i samarbeid med spillerforeningen NISO gjennomført en spørreundersøkelse blant eliteseriespillerne. 129 spillere har svart, og 62,3 prosent tror på nytt Molde-gull. I fjor sesongdebuterte Ole Gunnar Solskjær med 0-3-tap borte mot Sarpsborg 08, i kveld sparker de i gang eliteserien hjemme mot Strømsgodset. Lørdag fortsetter eliteserien med oppgjøret mellom Hønefoss og Lillestrøm, før blant annet Vålerenga og Rosenborg skal i aksjon på søndag. Årets første eliteserierunde avsluttes med lokaloppgjøret Sandnes Ulf - Viking mandag.
Petter Northug (26) frykter at Vålerenga snyter Rosenborg for seriegullet. Særlig hvis de får Vadim Demidov.